.td_uid_2_61d763cc262d8_rand.td-a-rec-img{text-align:left}.td_uid_2_61d763cc262d8_rand.td-a-rec-img img{margin:0 auto 0 0} F'ittra lill-Ministru tal-Finanzi u x-Xogħol, Clyde Caruana, grupp ta' ġenituri kkonċernati wrew it-tħassib tagħhom dwar l-introduzzjoni mill-ġdid tal-absence allowance taċ-childcare centres. F'Novembru kien tħabbar li mit-22 ta' Jannar 2022 se jerġa jidħol fis-seħħ l-absence allowance. Dan ifisser li l-ġenituri għal darb'oħra se jintalbu jħallsu liċ-childcare centres għas-sigħat ibbukkjati li jitilfu t-tfal tagħhom. Kull tifel u tifla huma intitolati li jitilfu 25% tas-sigħat ibbukkjati kull xahar iżda dawn il-miżuri tnaqqsu fl-eqqel tal-pandemija. Madankollu, l-ġenituri issa se jerġgħu jintalbu jħallsu l-kont jekk jeżawrixxu l-intitolament tal-absence allowance ta' 25% qabel iż-żmien. Childcare: Il-ġenituri se jkollhom iħallsu għas-sigħat li jitilfu t-tfal Fl-ittra, il-ġenituri talbu lill-Ministru biex jikkunsidra din id-deċiżjoni fid-dawl tan-numru għoli ta' każijiet tal-Covid-19. Huma qalu li din "qed terġa' tiddaħħal fi żmien meta Malta ilha tirreġistra numri rekord ta' każijiet ta' kuljum, u meta l-każijiet attivi huma ferm ogħla minn meta l-miżura ġiet sospiża għall-ewwel darba." Il-ġenituri qalu wkoll li filwaqt li japprezza li n-nuqqas minħabba ordni ta' kwarantina mhux se tkun inkluża fl-absence allowance, xorta jibqa' t-tħassib li l-perċentwal preżenti mhuwiex biżżejjed fiċ-ċirkostanzi attwali. "Iċ-ċentri tal-kura tat-tfal ġustament għandhom protokolli ta' sikurezza rigorużi fis-seħħ, biex jippruvaw inaqqsu t-tixrid tal-Covid-19. It-tfal sikwit jintbagħtu d-dar ma' l-ewwel sinjal ta' għatis, sogħla jew imnieħer imblukkat, u dan x'aktarx jiżdied minħabba li l-varjant Omicron għandu tendenza li jimmanifesta bħala riħ jew influwenza. Ħafna drabi jieħdu ġimgħat biex dawn is-sintomi jitilqu kompletament, bit-tfal ma jkunux jistgħu jattendu n-nursery f'dak iż-żmien," kompliet l-ittra. Filwaqt li wrew il-gratitudni lejn l-iskema, il-ġenituri tennew li l-introduzzjoni tagħha thedded li tkisser ħafna familji, li diġà qed jitħabtu biex jibbilanċjaw ir-responsabbiltajiet tax-xogħol u tal-familja f'pandemija globali. "Hu impossibli li t-tfal qatt ma jkunu ma jifilħux, u wisq inqas li tippjana u tibbukja s-sigħat," komplew. B'hekk qalu, li timponi penali finanzjarja għas-sigħat mitlufa tal-kura tat-tfal se twassal għal ħafna familji jbatu bla bżonn, u ġġiegħelhom jikkunsidraw mill-ġdid jekk għadux vijabbli li jkomplu jaħdmu u jibagħtu lil uliedhom għaċ-childcare. Qalu wkoll li barra minn hekk in-nuqqas ta' intitolament li jattendu ċ-childcare jista' jwassal ukoll lill-ġenituri jippruvaw jibagħtu lil uliedhom għaċ-childcare b'sintomi ħfief, fi żmien meta t-tfal ta' din l-età għadhom mhux eliġibbli għat-tilqim kontra l-Covid-19. B'hekk, fiċ-ċirkostanzi attwali, talbu li t-tfal li ma jattendux ċ-childcare b'ċertifikat mediku jkunu eżentati mill-absence allowance. "Filwaqt li nifhmu li l-overbooking u l-abbuż taċ-ċertifikati mediċi bħalissa huma ta' tħassib, dan m'għandux jiġi ttrattat a skapitu tal-familji li jiddependu minn din l-iskema sabiex jibqgħu jaħdmu u jżommu d-dħul attwali tal-familja tagħhom," ikkonkludew. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61d763cc26a9b_rand.td-a-rec-img{text-align:left}.td_uid_3_61d763cc26a9b_rand.td-a-rec-img img{margin:0 auto 0 0}